“Кыргыз Республикасындагы лицензиялык-уруксат берүү тутуму жөнүндө” Кыргыз Республикасынын Мыйзамына өзгөртүүлөрдү киргизүү тууралуу” Кыргыз Республикасынын Мыйзамынын долбооруна

НЕГИЗДЕМЕ-МААЛЫМКАТ

 Бул мыйзам долбоору Кыргыз Республикасынын Коргоо министрлиги тарабынан лицензиялануучу аскердик багыттагы продукцияларды жана кызмат көрсөтүүлөрдү иштеп чыгуу, өндүрүү, сатуу менен байланышкан иштердин түрүн өз алдынча түрлөргө бөлүштүрүү, ошондой эле алардын аракеттеринин убактылуу чектөөлөөрүн белгилөө максатында иштелип чыкты.

Мыйзам долбоору менен “Кыргыз Республикасындагы лицензиялык-уруксат берүү тутуму жөнүндө” Кыргыз Республикасынын Мыйзамына төмөнкүдөй өзгөртүүлөрдү киргизүү сунушталууда:

1) 4-берене төмөнкүдөй мазмундагы он төртүнчү абзац менен толукталсын:

 “Аскердик багыттагы продукциялар - курал-жарак, аскердик техника, адистештирилген аскердик-техникалык мүлк, документтер, интеллектуалдык иштин натыйжалары, Кыргыз Республикасынын мыйзамдары менен аскердик багыттагы продукцияларга кирген аскердик-техника жаатындагы маалыматтар.”.

Бул толуктоодо Мыйзамдын 15-беренесинин 32-пунктунда аныкталган “аскердик багыттагы продукциялар” түшүнүгүн аныктоо сунушталууда.

2) 9-берененин 1-пунктунун “б” пунктчасындагы “33-35” сандар “32-35” сандары менен алмаштырылсын;

Колдонуудагы мыйзамда лицензиялардын айрым түрлөрүнө карата белгилүү бир мөөнөткө берилүүчү убактылуу лицензияларды белгилөө аталган пунктча менен эскертилет.

Мында ушул Мыйзамдын 15-статьясынын 32-пунктунда көрсөтүлгөн аскердик багыттагы продукцияларды иштеп чыгуу, өндүрүү жана сатуу (курал-жарак, аскердик техника, аскердик-техникалык мүлк, документтер, интеллектуалдык иштин натыйжалары, Кыргыз Республикасынын мыйзамдары менен аскердик багыттагы продукцияларга кирген аскердик-техника жаатындагы маалыматтар) жана аскердик багыттагы кызмат көрсөтүүлөр (курал-жарактарды, аскердик техниканы оңдоо, модернизациялоо, утилизациялоо, ошондой эле аларды ташуу, берүү жана сактоо боюнча иштер) боюнча иштер – белгилүү бир мөөнөткө берилүүчү лицензиялар иштин түрлөрүнө кирбейт;

Лицензиялардын бул түрлөрүнүн өзгөчөлүгүн, катуу мамлекеттик контролду талап кылган аскердик багыттагы продукциянын жүгүртүлүшүнүн өзгөчө статусун, улуттук жана эл аралык коопсуздук маселелерин, ошондой эле Кыргыз Республикасы тарабынан эл аралык актылардын талаптарынын сакталышынын зарылдыгын эске алып, лицензиялануучу иштин аталган түрлөрүнө алардын аракетинин убактылуу чектөөлөрүн белгилөө сунушталууда.

3) каралып жаткан мыйзамдын 15-беренесинин 32-пунктун төмөнкүдөй редакцияда берүү сунушталууда: “32) аскердик багыттагы продукцияны иштеп чыгуу;”, 32-1, 32-2 жана 32-3-пункттары жана “аскердик багыттагы продукциялар” түшүнүгүн аныктоочу төмөнкүдөй мазмундагы абзац менен толукталсын:

32-1) аскердик багыттагы продукцияны өндүрүү;

32-2) аскердик багыттагы продукцияны сатуу;

32-3) аскердик багыттагы кызмат көрсөтүүлөр;

а) курал-жаракты, аскердик техниканы оңдоо;

б) курал-жаракты, аскердик техниканы модернизациялоо;

в) курал-жаракты, аскердик техниканы утилтештирүү;

г) курал-жаракты, аскердик техниканы ташуу жана сактоо.

Аскердик багыттагы продукциялар - курал-жарак, аскердик техника, адистештирилген аскердик-техникалык мүлк, документтер, интеллектуалдык иштин натыйжалары, Кыргыз Республикасынын мыйзамдары менен аскердик багыттагы продукцияларга кирген аскердик-техника жаатындагы маалыматтар.”.

Бул сүйлөм менен колдонуудагы мыйзам долбоорунда белгиленген аскердик багыттагы продукцияларды иштеп чыгуу, өндүрүү жана сатуу боюнча (курал-жарактарды, аскердик техниканы оңдоо, модернизациялоо, утилдештирүү, ошондой эле аларды ташуу жана сактоо боюнча иштер) лицензиялоочу иштин түрүн өзүнчө төрт түрүнө бөлүү, ал эми аскердик багыттагы кызмат көрсөтүүлөрдү алардан аскердик багыттагы продукцияны жеткирүү менен байланышкан кызмат көрсөтүүлөрдү алып салуу менен дагы 4 түргө бөлүү сунушталууда.

Коргоо ведомствосу тарабынан лицензиялануучу иштин түрү иштин бирдиктүү түрү катары аныкталгандыгын жана 4 багытты (иштеп чыгуу, өндүрүш, сатуу жана кызмат көрсөтүүлөр) камтый тургандыгын эске алып, арыз ээси бардык 4 багыт боюнча коюлган талаптарга ылайык келиши керек.

Мында арызды кароого кабыл алуу үчүн милдеттүү талап болуп квалификациялуу адистердин, экологиялык коопсуздукту негиздөөнүн, жетиштүү каржылоонун, аскердик багыттагы продукцияны жана кызмат көрсөтүүлөрдү иштеп чыгуу, өндүрүү жана сатуу боюнча ишти жүзөгө ашыруу үчүн зарыл тийиштүү жабдуулары жана технологиялары менен материалдык-техникалык базанын болушу эсептелет.

Ушуга байланыштуу арыз ээлеринин олуттуу бөлүгү лицензиялоо жаатындагы КР мыйзамдарынын талаптарына ылайык келбейт (өндүрүш үчүн материалдык-техникалык база, инженерлер ж.б. жок), бул жыйынтыгында КР КМ тараптан лицензия берүүдөн баш тартууга алып келет.

Ошону менен бирге, лицензия берүү тууралуу КР КМ дарегине түшүп жаткан кайрылууларды талдоо көрсөтүп тургандай, КР КМ лицензияларын пайдалануу менен арыз ээлеринин ишинин негизги түрү катары аскердик продукцияны сатуу, анын ичинде экспорттук-импорттук операцияларды жүргүзүп, кийинчерээк мүмкүн аскердик продукцияны чыгарууну ишке киргизүү менен болуп эсептелет.

Акыркы жылдарда аскердик багыттагы продукцияны жана кызмат көрсөтүүлөрдү иштеп чыгуу, өндүрүү жана сатуу боюнча лицензия алуу укугу боюнча арыз менен кайрылган юридикалык жактардын саны кыйла көбөйдү.

Лицензияларды багыты боюнча бөлүштүрүү лицензияларды алуу жол-жоболорун жөнөкөйлөтүүгө мүмкүндүк түзөт, анткени аларды алууга талаптар азаят.

4) 57-пункт күчүн жоготту деп табылсын.

Иштин лицензиялануучу түрлөрүнүн ичинен тизмеги Кыргыз Республикасынын Министрлер Кабинети тарабынан бекитилүүчү куралдардын жана аскер техникасынын, ошондой эле аскердик багыттагы башка продукциялардын импортун, экспортун алып салуу сунушталууда.

Иштин көрсөтүлгөн түрү КР Коргоо министрлиги тарабынан аскердик багыттагы продукцияны жана кызмат көрсөтүүлөрдү иштеп чыгуу, өндүрүү жана сатуу сыяктуу иштин түрүнө берилген лицензиялар боюнча жүргүзүлөт.

Мында куралдардын жана аскердик техниканын импорт, экспорт процесси Кыргыз Республикасынын Министрлер Кабинетинин 2021-жылдын 17-декабрындагы № 313 токтому менен бекитилген Куралдардын жана аскердик техниканын, ошондой эле аскердик багыттагы башка продукциялардын импортун, экспортун лицензиялоо тартиби жөнүндө жобосу менен жөнгө салынат.

Ошондой эле, Мыйзам долбоорунун 2-беренесинде ушул Мыйзамда каралган өзгөрүүлөр, мурда берилген лицензияларды узартуу жана кайрадан жол-жоболоштуруу маселелери менен байланышкан мамилелерге жайылтылуучу ченемди кабыл алуу сунушталууда.

Бул ченем КР Коргоо министрлиги тарабынан мурда берилген лицензияларды узартуу жана кайрадан жол-жоболоштуруу менен байланышкан маселелерди кароодо иштин лицензиялануучу түрүнүн аталышына, лицензия алуучулар иш жүзүндө жүзөгө ашыруучу иштин түрүнө (түрлөрүнө) жараша тийиштүү оңдоолорду киргизүүгө мүмкүндүк берет.

Сунушталган мыйзам долбоору кабыл алынса Кыргыз Республикасынын төмөнкү ченемдик укуктук актыларына өзгөртүүлөрдү киргизүү боюнча иштерди жүргүзүү боолголонууда:

- Кыргыз Республикасынын Министрлер Кабинетинин 2021-жылдын 17-декабрындагы № 313 токтому менен бекитилген Куралдардын жана аскердик техниканын, ошондой эле аскердик багыттагы башка продукциялардын импортун, экспортун лицензиялоо тартиби жөнүндө жобо;

- Кыргыз Республикасынын Өкмөтүнүн 2001-жылдын 31-майындагы № 260 токтому менен бекитилген Ишкерликтин айрым түрлөрүн лицензиялоо жөнүндө жобо.

Мыйзам долбоорун кабыл алуу терс социалдык, экономикалык, укуктук, укук коргоочулук, гендердик, экологиялык жана коррупциялык кесепеттерге алып келбейт.

 “Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык, коомдук талкуулоону уюштуруу максатында бул мыйзам долбоору Кыргыз Республикасынын Министрлер Кабинетинин расмий сайтында жана Кыргыз Республикасынын ченемдик укуктук актыларын коомдук талкуулоонун бирдиктүү порталында жайгаштырылган.

 Ушул Мыйзам долбоорун кабыл алуу республикалык бюджеттен кошумча акча каражаттарды бөлүүгө алып келбейт.

Мыйзамдын долбоору жөнгө салуучулук таасирине талдоо жүргүзүүнү талап кылбайт, анткени ишкердикти жөнгө салууга багытталган эмес.

**Кыргыз Республикасынын**

**коргоо министри**

**генерал-лейтенант Б.А. Бекболотов**